ไทยพาณิชย์ประกาศระดมเงินฝากเพิ่ม
ไทยพาณิชย์ ประกาศระดมเงินฝากเพิ่ม 10-15% รองรับสินเชื่อ เล็งใช้แคมเปญฝากประจำดอกเบี้ยสูง ดูดลูกค้า
13 ม.ค. 2554

ไทยพาณิชย์ ประกาศระดมเงินฝากเพิ่ม 10-15% รองรับสินเชื่อ เล็งใช้แคมเปญฝากประจำดอกเบี้ยสูง ดูดลูกค้า
นายรุ่งเรือง สุขเกิดกิจพิบูลย์ ผู้ช่วยผู้จัดการใหญ่อาวุโส สายผลิตภัณฑ์เงินฝากและการลงทุน ธนาคารไทยพาณิชย์ กล่าวว่า ในปีนี้ธนาคารตั้งเป้าขยายฐานเงินฝากเพิ่มขึ้น 10-15 % หรือประมาณ 1 แสนล้านบาท จากฐานที่ 1.2 ล้านล้านบาท เพื่อรองรับการเติบโตของสินเชื่อที่คาดการณ์เอาไว้
โดยในวันที่ 16 ม.ค.-15 มี.ค.จะมีการออกแคมเปญ “เงินฝากประจำได้กับได้” ฝากขั้นต่ำ 1 หมื่นบาท คิดดอกเบี้ยสูงสุด 4.25 % ต่อปี นาน 15 เดือน โดยเดือนที่1-5 คิดดอกเบี้ย 1.25 % เดือนที่ 6-10 คิดดอกเบี้ย 2.25 %และเดือนที่ 11-15 คิดดอกเบี้ยสูงสุดที่ 4.25 % โดยคาดว่าจะสามารถระดมเงินฝากได้ประมาณ 8 หมื่นล้านบาทเป็นอย่างต่ำ
“ในช่วงไตรมาสแรกเราจะใช้ แคมเปญ”เงินฝากได้กับได้” เป็นตัวหลักในการเพิ่มเงินฝากของธนาคาร ซึ่งก่อนหน้าเราเคยใช้แคมเปญนี้เพิ่มเงินฝากได้ถึง 8-9 หมื่นล้านบาท ครั้งนี้ก็คาดว่าจะได้ไม่ต่ำกว่าเดิม ส่วนทิศทางดอกเบี้ยเชื่อว่าจะอยู่ในช่วงขาขึ้นจนถึงสิ้นปีนี้” นายรุ่งเรือง กล่าว
นายรุ่งเรือง กล่าวว่า เป้าหมายการเพิ่มเงินฝาก 1 แสนล้านในปีนี้ จะมาจากลูกค้าเก่าที่มีบัญชีกับธนาคารอยู่แล้ว 40-50 % และเป็นลูกค้าใหม่จากธนาคารอื่น 50-60 % โดยขณะนี้ธนาคารมีส่วนแบ่งการตลาดด้านเงินฝากอยู่ที่ 16-18 % จาก เงินฝากทั้งระบบที่ 6 ล้านล้านบาท
สำหรับวงเงินคุ้มครองเงินฝากที่มีการปรับลดลงเหลือ 50 ล้านบาทต่อบัญชีในปีนี้ คาดว่าจะไม่กระทบต่อฐานลูกค้าเงินฝากของธนาคาร เนื่องจากไทยพาณิชย์เป็นธนาคารขนาดใหญ่ที่มีความมั่นคงและฐานลูกค้าบุคคลที่แข็งแกร่ง ทำให้ธนาคารยังมีความได้เปรียบธนาคารขนาดกลางและขนาดเล็กอยู่